[{"text_idx": "#000000", "text": "Azia kaj Oceania kongreso kun juno kaj gajo"}, {"text_idx": "#000001", "text": "Pli ol 300 esperantistoj partoprenis la j\u0302usan Azian-Oceanian Kongreson en Koreio, 172 el ili c\u0302eeste. Temis pri la unua internacia c\u0302eesta renkontig\u0302o post la trijara pandemio en Azio. Nia raportanto CHOE Taesok estis g\u0302oja revidi la stabile antau\u0306enirantan Esperanto-movadon de sia unua hejmlando."}, {"text_idx": "#000003", "text": "Mi, azia esperantisto log\u0302anta tridekon da jaroj en Eu\u0306ropo, g\u0302is nun ne havis la s\u0302ancon partopreni en unu el la plej grandaj Esperanto-arang\u0302oj en Azio. Do la mallongigo AOK dumkongrese au\u0306data sonis sufic\u0302e fremda al miaj oreloj. C\u0302i-jare estis kroma bona kialo por konvinki mian familion pri mia fizika c\u0302eesto: viziti mian filinon esperantistan, kiu portempe studas en Seulo."}, {"text_idx": "#000004", "text": "La arang\u0302o komence nomig\u0302is la Azia Kongreso (AK) de Esperanto kaj lastatempe alinomig\u0302is la Azia-Oceania Kongreso (AOK) de Esperanto. Okazis la unua kongreso en 1996 kaj la antau\u0306a kongreso en 2019. La kongreso estas arang\u0302ata en c\u0302iu tria jaro. La c\u0302i-jara kongreso estis la deka kaj dau\u0306ris de la 3a g\u0302is la 6a de novembro en la havenurbo Busano, Koreio. La furiozo de la kronvirusa pandemio do ne sukcesis rompi g\u0302ian regulan sinsekvon. Tamen g\u0302i draste reduktis la nombron de la fizikaj c\u0302eestantoj."}, {"text_idx": "#000005", "text": "La rekordan nombron de 552 partoprenantoj havis la tria kongreso en 2002. Al la nuna kongreso alig\u0302is 172 c\u0302eestaj kaj 129 retaj partoprenantoj, entute 301 homoj el 33 landoj. La kongresejo estis favorpreza hotelo, kiu jam gastigis internacian Esperanto-arang\u0302on, la 50-an Kongreson de Internacia Ligo de Esperantistaj Instruistoj (ILEI) en 2017."}, {"text_idx": "#000007", "text": "La junularan programeron sekvis maljuna organizaj\u0302o, la Akademio de Esperanto. La akademiano BAK Giwan el Koreio en sia prelego kvazau\u0306 provoke j\u0302etis al la publiko la demandon, c\u0302u Esperanto estas eu\u0306ropa lingvo. Ja malfacilas refuti la aserton, ke Esperanto estas eu\u0306ropa au\u0306 eu\u0306ropeca lingvo. Li konkludis, ke Esperanto estas imprese eu\u0306ropeca, sed gramatike internacieca. La akademiano Franc\u0327ois Lo Jacomo el Francio amplekse prezentis la sendependan lingvan institucion de Esperantujo ekde la fondig\u0302o g\u0302is la lastatempa kunlaboro pri ekzameno de la Komuna Eu\u0306ropa Referenckadro."}, {"text_idx": "#000008", "text": "La kongresejo. Foto: Choe Taesok."}, {"text_idx": "#000009", "text": "La unua vespero diversmaniere g\u0302ojigis c\u0302eestantojn, kiuj multe sopiris amikajn kaj vidalvidajn renkontig\u0302ojn. Unue okazis konversacia rondeto tre populara en la korea Esperantujo. C\u0302eestantoj dividig\u0302as en du vicojn. Unu vico estas por progresintoj kaj la alia por komencantoj. Ili ambau\u0306 konatig\u0302as kaj interparolas por iom da tempo. Kaj poste nur komencantoj movig\u0302as lokon apude kaj renkontas novajn progresintojn."}, {"text_idx": "#000010", "text": "C\u0302i-foje la c\u0302eestantoj kvaropig\u0302is kaj interkonatig\u0302is por 50 minutoj. Pluraj nekoreaj esperantistoj aprezis c\u0302i tiun formon de la interkona vespero, c\u0302ar ne sufic\u0302as interkonatig\u0302i unu kun la alia manpreme, salute au\u0306 kapkline, kaj la metodo plikonatigas kaj pliproksimigas la anojn de ambau\u0306 vicoj. Tiel multaj kongresanoj konatig\u0302is jam en la unua vespero."}, {"text_idx": "#000011", "text": "Poste koncertis la muzika rondo Amuze, kiun gvidas la konata kantisto Amira Chun. Sekvis internacia vespero, en kiu diverslandaj esperantistoj prezentis sian talenton au\u0306 lertaj\u0302on sub la gvido de la du junuloj OH Heeyeon el Koreio kaj Tran Hoan el Vjetnamio."}, {"text_idx": "#000012", "text": "Fine okazis au\u0306kcio de Zamenhofaj Esperanto-Objektoj. Koreaj esperantistoj donacis siajn manlaboraj\u0302ojn al la au\u0306kcio. Dum la kongreso funkciis budo, kiu vendis diversajn uzitajn objektojn de koreaj esperantistoj. La gajnita mono iris al la Azia Fondaj\u0302o de UEA."}, {"text_idx": "#000013", "text": "En la dua tago matene okazis la solena inau\u0306guro sub la prezido de NISINAGA Atusi, la prezidanto de la Komisiono pri Azia-Oceania Esperanto-Movado (KAOEM). Oni komencis per preg\u0302a kapklino por la viktimoj de la Halovena terura tragedio j\u0302us okazinta en Itaewon, Seulo. La Kongresa Alta Protektanto PARK Heong-joon, urbestro de Busano, mallonge c\u0302eestis kaj salutparolis al la kongreso."}, {"text_idx": "#000014", "text": "Sekvis kompilitaj video-salutmesag\u0302oj, kiujn sendis estraranoj de UEA, landaj reprezentantoj kaj diverslandaj esperantistoj. La kongreson salutis kaj gratulis ankau\u0306 c\u0302eestaj reprezentantoj de la organizoj kaj landoj de la partoprenantoj. Mi salutis en la nomo de mia log\u0302lando Litovio."}, {"text_idx": "#000016", "text": "Pri la kongresa temo \u201cNovan Vojon por la Esperanto-Movado post Kronvirusa Krizo\u201d prelegis KITAGAWA Hisasi sub la titolo \u201cKoncepta analizo de nia movado\u201d. Li ampleksigis la koncepton de la Esperanto-movado, kies tradicia formulo estas la penado disvastigi la uzadon de Esperanto."}, {"text_idx": "#000017", "text": "Li dividis la movadon en kvar branc\u0302ojn: Disvastigi (larg\u0302e informi kaj lernigi; dedic\u0302i pli da tempo), Evoluigi (ric\u0302igi Esperanto-literaturon; progresigi sian lingvo-kapablon), Praktiki (aktivigi Esperanto-uzadon; mem praktiki Esperanto-uzadon) kaj S\u0302ang\u0302i (reformi socion; reformi sin mem)."}, {"text_idx": "#000018", "text": "C\u0302e la vespermang\u0302a tablo li demandis min, c\u0302u mia traduka laboro kontribuas al la movado. Unuvorte mi jesis, c\u0302ar kvankam mi sola prilaboras tekston surekrane, oni kantas au\u0306 legas mian tradukon, kio ja apartenas al unu branc\u0302o de la supre menciita Esperanto-movado."}, {"text_idx": "#000020", "text": "SO Jinsu en sia prelego pri KAOEM (Komisiono pri Azia-Oceania Esperanto-movado) pririgardis la nunan situacion de la movado en Azio kaj Oceanio. Li proponis pli forte kunigi kaj ligi regionajn aktivulojn kaj edukadojn, ekzemplante la Esperanto-Forumon inter S\u0302anhajo kaj Seulo kaj la Interviziton de KEA-filioj Jeonbuk kaj Gwangju kaj Tajvana Pingtung. Li substrekis la neceson kurag\u0302igi junularojn."}, {"text_idx": "#000022", "text": "Vespere en la Busana Arta Centro okazis la Nacia Vespero, kiun harmonie kunmetis profesiaj dancistoj kaj muzikistoj. Tamburegoj kun tre impona ritmo malfermis la vesperon, kaj sekvis dancoj, instrumentludoj de artistoj en buntkolora korea nacia kostumo. Al kongresanoj g\u0302ojkriantaj de ravo la artisto provludigis sian ledteleran akrobataj\u0302on sceneje. C\u0302e la fino la dancista grupo invitis la c\u0302eestantojn kune danci lau\u0306 korea folklora kanto."}, {"text_idx": "#000023", "text": "La du kongresajn ekskursojn benis vetero per suna brilo kaj c\u0302iela klaro, do estis tipa korea au\u0306tuna tago. Unu estis busekskurso al la marborda klifo Taejongdae kaj la alia estis piedekskurso c\u0302irkau\u0306 la plag\u0302o Haeundae. Plejmulto de la kongresanoj alig\u0302is al la ekskursoj. La urbo Busano, kiun mi de tempo al tempo vizitis en la studenta tempo, vere okulfrape disvolvig\u0302is en la lastaj jardekoj. Altegaj c\u0302ielskrapuloj, puraj stratoj, bone arang\u0302itaj promenejoj, vicoj da kafejoj kaj mang\u0302ejoj..."}, {"text_idx": "#000024", "text": "Nacia vespero kun tamburado. Foto: Drako."}, {"text_idx": "#000025", "text": "Pro la Halovena tragedio kun pli ol 150 mortintoj estis neatendite nuligita la Busana Fajraj\u0302a Festivalo, kiun la kongreso planis utiligi kiel amuzan vesperan programeron. La LKK rapide arang\u0302is anstatau\u0306e la Kamelian Vesperon, en kiu kongresanoj ope amikig\u0302is kaj distrig\u0302is c\u0302ambre, promene au\u0306 drinkeje. Mi alig\u0302is al la jah\u0302ta ekskurso, kiun la bonkora korea esperantisto Studema mendis kaj donacis precipe al nekoreiaj kongresanoj. Trideko da kongresanoj satrigardis el sur serena maro lumbrilan marbordon."}, {"text_idx": "#000026", "text": "En la lasta kongresa tago matene okazis la 54-a Korea Kongreso de Esperanto. Premiig\u0302is aktivaj kaj kontribuaj membroj kaj grupo kaj prezentig\u0302is la nova estraro de Korea Esperanto-Asocio (KEA) por trijara mandato. SO Jinsu, samtempe UEA-estrarano, dau\u0306rigas sian prezidantecon kun kvin vicprezidantoj. Aparte menciindas malavara mondonaco de koreaj esperantistoj por la financa sano de la kongreso. En nur kelkaj tagoj kolektig\u0302is c\u0302irkau\u0306 9 000 eu\u0306roj."}, {"text_idx": "#000027", "text": "Kutime malgajo, bedau\u0306ro kaj ec\u0302 morno ens\u0302telig\u0302as en kongresan fermon post ec\u0302 kelktaga kunvivo. Sed c\u0302i-kongrese aperis surpriza ideo, ke c\u0302iuj kongresanoj surpodiig\u0302u unu post la alia kaj g\u0302isu dance lau\u0306 gaja muziko. Tiel folan fermon de Esperanto-arang\u0302o mi unuafoje spertis en mia kvardekjara esperantista vivo. Fina g\u0302ojo plifaciligas atendon de la sekva kongreso en Irano au\u0306 Japanio."}, {"text_idx": "#000028", "text": "C\u0302io estas kiel monero kaj havas ambau\u0306 flankojn. Tiel same la kronviruso havas negativaj\u0302on kaj pozitivaj\u0302on. Esperantistoj perdis kutimajn c\u0302eestajn renkontig\u0302ojn kaj akiris sennombrajn retajn renkontig\u0302ojn. La c\u0302i-foja AOK estis la unua internacia c\u0302eesta renkontig\u0302o post la trijara pandemio en Azio, kaj kongresanoj pli forte sentis la indecon de rektaj renkontig\u0302oj."}, {"text_idx": "#000029", "text": "Estus pli granda kongreso, se c\u0302eeste partoprenus ne nur movadaj gvidantoj, sed ordinaraj esperantistoj el C\u0302inio, Japanio kaj aliaj landoj. Espereble la sekva 11a AOK formos multe pli grandan familion."}, {"text_idx": "#000030", "text": "Dum la kongreso mi rimarkis unue, ke c\u0302eestis multe pli da nekonatoj ol miaj jamaj amikoj, kaj due, ke de la komenco g\u0302is la fino de la kongreso junuloj grave rolis en la programo, kaj trie, ke klare rivelig\u0302is fervoro kaj ec\u0302 sindonemo c\u0302e multaj esperantistoj. Mi estis g\u0302oja kaj felic\u0302a propraokule vidi la stabile antau\u0306enirantan Esperanto-movadon de mia unua patrujo, kiun mi forlasis kiel juna homo. Jam AOK ne plu estas fremda al miaj oreloj kaj bus\u0302o. Dankon al c\u0302iuj!"}, {"text_idx": "#000032", "text": "Dankon al Choe Taesok pro la belega raporto kaj la aziaj esperantistoj pro ilia entuziasmo. Bedau\u0306ron pro tio, ke io simila ne estas imagebla en aliaj kontinentoj, tute aparte en nia Eu\u0306ropo!"}, {"text_idx": "#000034", "text": "Gratulon al la 10a AK sukcesa en Busano, Koreio!\nKie okazos la 11a AK? Tio estas iom tikla temo inter du kandidatoj Japanio au\u0306 Irano, kiuj ambau\u0306 havas sian avantag\u0302on."}, {"text_idx": "#000038", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000039", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000042", "text": "Alig\u0302i al 400 aliaj abonantoj"}]